Document ID: 32008D0105

KOMISSION PÄÄTÖS,
tehty 11 päivänä helmikuuta 2008,
kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä tehdyn päätöksen 2004/432/EY muuttamisesta
(tiedoksiannettu numerolla K(2008) 421)
(ETA:n kannalta merkityksellinen teksti)
(2008/105/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY (1) ja erityisesti sen 29 artiklan 1 kohdan neljännen alakohdan ja 29 artiklan 2 kohdan,
sekä katsoo seuraavaa:
(1)
Direktiivissä 96/23/EY vahvistetaan tarkastusmenettelyt, jotka koskevat sen liitteessä I tarkoitettuja aineita ja jäämäryhmiä. Direktiivin 96/23/EY mukaan kolmansien maiden, jotka haluavat olla mukana tai säilyttää asemansa sellaisten kolmansien maiden luettelossa, joista jäsenvaltiot saavat tuoda direktiivissä tarkoitettuja eläimiä ja eläinperäisiä alkutuotteita, on toimitettava suunnitelma, josta käyvät ilmi kyseisten kolmansien maiden tarjoamat takeet mainitussa direktiivissä tarkoitettujen jäämäryhmien ja aineiden valvonnasta.
(2)
Kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä 29 päivänä huhtikuuta 2004 tehdyssä komission päätöksessä 2004/432/EY (2) on luettelo niistä kolmansista maista, jotka ovat esittäneet jäämiä koskevan valvontasuunnitelman, josta käyvät ilmi kyseisten kolmansien maiden tarjoamat takeet mainitun direktiivin edellytysten mukaisesti.
(3)
Valko-Venäjä, Kanada, Falklandinsaaret, Mauritius ja Sveitsi ovat esittäneet komissiolle jäämien valvontasuunnitelmat sellaisille eläimille ja eläinperäisille tuotteille, joita ei tällä hetkellä luetella päätöksen 2004/432/EY liitteessä. Suunnitelmien ja komission saamien lisätietojen arvioinnin perusteella on saatu riittävät takeet jäämien valvonnasta kyseisissä kolmansissa maissa kyseisten eläinten ja tuotteiden osalta. Kyseiset eläimet ja eläinperäiset tuotteet olisi tämän vuoksi sisällytettävä päätöksen liitteessä olevaan luetteloon kyseisten kolmansien maiden osalta.
(4)
Sveitsi on lisäksi toimittanut komissiolle jäämien valvontasuunnitelman hunajalle, johon tällä hetkellä sovelletaan rajoitusta ”Kolmas maa, joka käyttää elintarviketuotannossa ainoastaan muista hyväksytyistä kolmansista maista tulevaa raaka-ainetta”. Suunnitelmien ja komission saamien lisätietojen arvioinnin perusteella on saatu riittävät takeet kyseisen rajoituksen poistamiseksi. Päätöksen 2004/432/EY liitteestä olisi siksi poistettava kyseisen rajoituksen sisältävä alaviite.
(5)
Etiopia, Iranin islamilainen tasavalta ja Suriname ovat toimittaneet komissiolle jäämien valvontasuunnitelmat tietyille eläimille ja eläinperäisille tuotteille. Suunnitelmien ja komission saamien lisätietojen arvioinnin perusteella on saatu riittävät takeet jäämien valvonnasta kyseisissä kolmansissa maissa kyseisten eläinten ja tuotteiden osalta. Kyseiset eläimet ja eläinperäiset tuotteet olisi tämän vuoksi sisällytettävä päätöksen 2004/432/EY liitteessä olevaan luetteloon Etiopian, Iranin islamilaisen tasavallan ja Surinamen osalta.
(6)
Belize, Kolumbia, Kenia, Oman ja Zimbabwe, jotka mainitaan päätöksen 2004/432/EY liitteessä olevassa luettelossa tiettyjen eläinten tai eläinperäisten tuotteiden osalta, eivät ole toimittaneet komissiolle jäämien valvontasuunnitelmia joidenkin näiden eläinten ja eläinperäisten tuotteiden osalta. Kyseisiä eläimiä ja eläinperäisiä tuotteita koskevat merkinnät olisi siksi poistettava luettelosta kyseisten kolmansien maiden osalta. Kyseisille kolmansille maille on ilmoitettu asiasta.
(7)
Eritrea, Israel ja Tunisia, jotka mainitaan päätöksen 2004/432/EY liitteessä olevassa luettelossa tiettyjen eläinten tai eläinperäisten tuotteiden osalta, eivät ole toimittaneet komissiolle jäämien valvontasuunnitelmia joidenkin näiden eläinten ja eläinperäisten tuotteiden osalta, koska ne eivät tällä hetkellä vie kyseisiä eläimiä tai eläinperäisiä tuotteita yhteisöön. Kyseisiä eläimiä ja eläinperäisiä tuotteita koskevat merkinnät olisi siksi poistettava päätöksen 2004/432/EY liitteessä olevasta luettelosta kyseisten kolmansien maiden osalta. Kyseisille kolmansille maille on ilmoitettu asiasta.
(8)
Ukraina, joka mainitaan päätöksen 2004/432/EY liitteessä olevassa luettelossa hevoseläinten osalta rajoituksella ”Elävien hevoseläinten vienti teurastettaviksi (ainoastaan elintarviketuotannossa käytettävät eläimet)”, ei ole toimittanut komissiolle vaadittua jäämien valvontasuunnitelmaa. Lisäksi kyseisessä kolmannessa maassa tehdyssä elintarvike- ja eläinlääkintätoimiston tarkastuksessa on tullut ilmi vakavia puutteita eläville hevoseläimille tehtävissä kokeissa. Ukrainaa koskevat kyseiset merkinnät olisi siksi poistettava päätöksen liitteessä olevasta luettelosta. Kyseisen kolmannen maan viranomaisille on ilmoitettu asiasta.
(9)
Etelä-Afrikka, joka mainitaan päätöksen 2004/432/EY liitteessä olevassa luettelossa useiden eläinten tai eläinperäisten tuotteiden osalta, on toimittanut komissiolle vaaditun jäämien valvontasuunnitelman kyseisten eläinten ja eläinperäisten tuotteiden osalta. Elintarvike- ja eläinlääkintätoimiston tarkastuksessa on kuitenkin tullut ilmi vakavia puutteita jäämien valvontasuunnitelman toteuttamisessa tiettyjen suunnitelmassa mainittujen eläinten tai eläinperäisten tuotteiden osalta. Etelä-Afrikka on tällä perusteella pyytänyt, että päätöksen liitteessä olevasta luettelosta poistetaan kaikkia eläimiä ja eläinperäisiä tuotteita koskevat merkinnät paitsi tarhattua ja luonnonvaraista riistaa, mukaan luettuina strutsit, koskevat merkinnät. Näiden eläinten ja eläinperäisten tuotteiden osalta on saatu riittävät takeet.
(10)
Olisi vahvistettava siirtymäkausi Belizestä, Kolumbiasta, Eritreasta, Israelista, Keniasta, Omanista, Tunisiasta, Ukrainasta, Etelä-Afrikasta ja Zimbabwesta peräisin olevien eläinten ja tuotteiden lähetyksille, jotka on lähetetty kyseisistä kolmansista maista yhteisöön ennen tämän päätöksen soveltamispäivää, jotta katetaan kyseisten lähetysten yhteisöön saapumiseksi tarvittava aika ja vältetään kaupan keskeytyminen.
(11)
Päätöstä 2004/432/EY olisi sen vuoksi muutettava.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2004/432/EY liite tämän päätöksen liitteellä.
2 artikla
Päätöksen 2004/432/EY liitteessä olevaan luetteloon tällä päätöksellä tehtyjä muutoksia ei sovelleta Belizestä, Kolumbiasta, Eritreasta, Israelista, Keniasta, Omanista, Tunisiasta, Ukrainasta, Etelä-Afrikasta ja Zimbabwesta peräisin olevien eläinten tai eläinperäisten tuotteiden lähetyksiin, jos kyseisten eläinten tai tuotteiden tuoja voi osoittaa, että ne on lähetetty asianomaisesta kolmannesta maasta ja ovat olleet matkalla yhteisöön ennen tämän päätöksen soveltamispäivää.
3 artikla
Tätä päätöstä sovelletaan 1 päivästä maaliskuuta 2008.
4 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä helmikuuta 2008.

Labels: 20
17
5
6